《癸卯岁赴南丰道中闻京师失守寄权士繇韩幼深》
唐代·独孤及

种田不遇岁，策名不遭时。胡尘晦落日，西望泣路岐。

猛虎啸北风，麇麚皆载驰。深泥架疲牛，踸踔余何之。

诘屈白道转，缭绕清溪随。荒谷啸山鬼，深林啼子规。

长叹指故山，三奏归来词。不逢眼中人，调苦车逶迟。

士繇松筠操，幼深琼树姿。别来平安否，何阶一申眉。

白云失帝乡，远水恨天涯。昂藏双威凤，曷月还西枝。

努力爱华发，盛年振羽仪。但令迍难康，不负沧洲期。

莫作新亭泣，徒使夷吾嗤。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。